《送栗亭汪君归新安》
清代·吴菘

禹穴空濛濛，溟渤恣遐瞩。携手蒲帆前，潇洒阅朓朒。

天风吹紫涛，扶桑朝一沐。人生辕下驹，局蹐二毛秃。

此行既超越，所遇尽敦笃。故人气谊真，此道托空谷。

石溜蕉花红，渚白菖蒲绿。客中看客归，胡以慰幽独。

养亲三亩园，定省疏半菽。寄君双羽翰，中心若转毂。

淼淼江云驰，片片归茅屋。

作者简介：安徽歙县人，字绮园。黄山僧雪花尝绘黄山诸卉图，宋荦为题句，菘因各为作笺，成《笺卉》。